મુખડો, અંતરા અને અંતરા વચ્ચેનાં સંગીતના પરિચિત ઢાંચાની દૃષ્ટિએ આને કદાચ ફિલ્મનું ગીત ન કહી શકાય. પરંતુ રાજ ક્પૂર જેવા અભિનવ સર્જનાત્મક દૃષ્ટિ ધરાવતા દિગ્દર્શકો આવાં ગીત જેવાં દૃશ્યશ્રાવ્ય માધ્યમ દ્વારા બહુ સચોટ રીતે ઘણી વાર સીચ્યુએશન વિષેનો તેમનો દૃષ્ટિકોણ રજૂ કરતા આવ્યા છે. આવા કિસ્સાઓ સંગીતકાર અને ગીતકાર માટે બહુ પડકારદાયક પરવડતા હોય છે. આપણે જોઈસાંભળી શકીએ છીએ કે શંકર જયકિશન અને હસરત જયપુરીએ તેમની ભૂમિકાને પૂરેપૂરો ન્યાય આપ્યો છે. ફિલ્મના સિનેમેટોગ્રાફર જાલ મિસ્ત્રીએ દૃશ્યોને સિલ્વૅટ ફ્રેમમાં રજૂ કરીને આખી સીચ્યુએશનને ખરા અર્થમાં કાવ્યમય કરી નાખી છે.